For 10. gang er Kulturmødet på Mors skudt i gang. Det skete med Clement Kjersgaard fra scenen, og flere gæster end nogensinde til åbningsmødet. Det vurderer direktør Trine Bang, der er direktør for hele Kulturmødet. - Vi kan jo se, at der er mødt flere frem fra starten, end der normalt er. Det  siger noget om, at Kulturmødet på de 10 år er blevet stærkere og mere markant år efter år, siger Trine Bang. Fra scenen bød blandt andre TV-vært Clement Kjersgaard velkommen. - Kulturmødet er det her, hvor vi mødes, taler med hinanden på kryds og tværs - og måske også mødes i morgen igen, for der er jo simpelthen så mange arrangementer at komme til, siger Clement Kjersgaard, sagde han umiddelbart efter åbningen til TV MIDTVEST. Et nordisk forsamlingshus Kulturmødet kan i år fejre 10 års jubilæum, og man forventer, at omkring 32.000 vil slå vejen forbi festlighederne. Som noget nyt er også kunstnere, talere og kulturaktører fra de Grønland, Island, Findland, Norge, Sverige og Færøerne. - Drømmen er, at skabe et nordisk forsamlingshus, hvor vi kan facilitere en demokratisk samtale på tværs af landene, siger Trine Bang. - Der er et stærkt program med nordiske kunstnere, så kulturmødet er i dén grad bredt længere ud i år, siger direktøren. Til åbningen af årets kulturmøde klinger da også toner fra den færøske sangerinde Dania O. Tausen, og umiddelbart efter mødet gik Talerskolen Røst med unge talere fra hele norden på Hovedscenen. Selv glæder direktøren sig mest af alt til at opleve stemningen på pladsen, og opleve gæsterne tage atmosfæren ind. - Jeg har arbejdet et år på det her, så det er en enorm befrielse at være klar til start nu, siger Trine Bang. Du kan løbende følge med i aktiviteter og arrangementer på Kulturmødet på tvmidtvest.dk.

Opsummering:
Der er 517 ting, du kan opleve på Kulturmødet på Mors, og i år foregår noget af det også på færøsk.